b'\n_START_ARTICLE_\nGavriil Musicescu\n_START_SECTION_\nVia\xc8\x9ba\n_START_PARAGRAPH_\nN\xc4\x83scut la 20 martie 1847 la Ismail, Gavriil Musicescu a f\xc4\x83cut primele studii \xc3\xaen ora\xc8\x99ul natal. Urmeaz\xc4\x83 timp de 4 ani la Seminarul din Hu\xc8\x99i, dup\xc4\x83 care studiaz\xc4\x83 la Conservatorul din Ia\xc8\x99i._NEWLINE_Se \xc8\x99tie c\xc4\x83 episcopul academician Melchisedec \xc8\x98tef\xc4\x83nescu a reformat Seminarul de la Hu\xc8\x99i dup\xc4\x83 preluarea conducerii institu\xc8\x9biei, prin programul aplicat \xc8\x99i prin eliminarea pedepselor corporale, care mai mult \xc3\xaendobitoceau dec\xc3\xa2t educau. Atunci c\xc3\xa2nd a ajuns episcop, a fondat un cor \xc3\xaen catedrala din Hu\xc8\x99i. _NEWLINE_Acest cor era dirijat de unul dintre bursierii lui, Gavriil Musicescu, trimis de episcop spre a face studii \xc3\xaenalte, \xc8\x99i care s-a \xc3\xaentors cunosc\xc3\xa2nd muzica coral\xc4\x83 apusean\xc4\x83. Musicescu va fi apreciat chiar de c\xc4\x83tre familia imperial\xc4\x83 a Rusiei, care \xc3\xaei va oferi postul de dirijor._NEWLINE_Episcopului \xc3\xaei pl\xc4\x83cea foarte mult s\xc4\x83 stea seara \xc3\xaen catedral\xc4\x83 \xc8\x99i s\xc4\x83 asculte aceste concerte. \xe2\x80\x9eRepetarea c\xc3\xa2nt\xc4\x83rilor se f\xc4\x83cea sub turnul clopotni\xc8\x9bei, iar uneori chiar \xc3\xaen biseric\xc4\x83. B\xc4\x83tr\xc3\xa2nul cu privirea bl\xc3\xa2nd\xc4\x83 venea s\xc4\x83 asculte c\xc3\xa2te un con\xc8\x9bert (a\xc8\x99a cum auzeam \xc8\x99i noi acest cuv\xc3\xa2nt ciudat). Multe urechi s-au desfundat atunci, r\xc4\x83m\xc3\xa2n\xc3\xa2nd cu \xc3\xaenlesnirea de a memoriza buc\xc4\x83\xc8\x9bi \xc3\xaentregi din muzica superioar\xc4\x83 a clasicilor\xe2\x80\x9d Simion Mehedinti_NEWLINE_Dup\xc4\x83 absolvirea Conservatorului, Gavriil Musicescu a fost numit profesor de muzic\xc4\x83 la Ismail. Aici are ocazia de a cunoa\xc8\x99te repertoriul coral bisericesc al clasicilor ru\xc8\x99i. Fiind un iscusit dirijor de cor \xc8\x99i av\xc3\xa2nd serioase \xc3\xaenclina\xc8\x9bii spre compozi\xc8\x9bie, a fost trimis la Petersburg, unde a urmat cursurile de armonie \xc8\x99i polifonie. \xc3\x8entors \xc3\xaen \xc8\x9bar\xc4\x83 (1872), Gavriil Musicescu este numit profesor de armonie la Conservatorul de muzic\xc4\x83 din Ia\xc8\x99i. _NEWLINE_Timp de mai bine de trei decenii, Gavriil Musicescu, cu competen\xc8\x9b\xc4\x83 \xc8\x99i exigen\xc8\x9b\xc4\x83, a \xc3\xaendrumat genera\xc8\x9biile de discipoli, instaur\xc3\xa2nd o tradi\xc8\x9bie de seriozitate \xc8\x99i de autentic\xc4\x83 tr\xc4\x83ire emo\xc8\x9bional\xc4\x83 artistic\xc4\x83 \xc3\xaen luc\xc2\xadr\xc4\x83rile elaborate. La catedr\xc4\x83 a fost un zelos propagator al c\xc3\xa2ntecului popular, st\xc4\x83ruind ne\xc3\xaencetat a ar\xc4\x83ta studen\xc8\x9bilor calea dezvolt\xc4\x83rii muzicii rom\xc3\xa2ne\xc8\x99ti prin axarea ei pe crea\xc8\x9bia popular\xc4\x83. _NEWLINE_Ca director al Conser\xc2\xadvatorului din Ia\xc8\x99i (1901-1903), Gavriil Musicescu a ini\xc8\x9biat ac\xc8\x9biuni menite s\xc4\x83 contribuie la educarea muzical\xc4\x83 a publicului larg. Dezvoltarea or\xc2\xadchestrei Conservatorului \xc8\x99i organizarea unor conferin\xc8\x9be cu ilustra\xc8\x9bii muzi\xc2\xadcale au constituit un \xc3\xaenceput l\xc4\x83udabil. Din 15 ianuarie 1876 a devenit \xc8\x99i dirijorul corului Mitropoliei din Ia\xc8\x99i, pe care-l va conduce p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii. Gavriil Musicescu a ridicat aceast\xc4\x83 forma\xc8\x9bie \xc3\xaen scurt timp la un nivel necunoscut p\xc3\xa2n\xc4\x83 atunci la noi. Pentru ansamblul acesta a scris \xe2\x80\x94 \xc3\xaen afar\xc4\x83 de lucr\xc4\x83ri destinate serviciului religios (liturghii, concerte etc.) \xe2\x80\x94 compozi\xc8\x9bii corale laice, reprezent\xc3\xa2nd prelucr\xc4\x83ri de melodii populare. \xc3\x8empreun\xc4\x83 cu corul a \xc3\xaentreprins turnee remarcabile.\n_START_SECTION_\nCrea\xc8\x9bia artistic\xc4\x83\n_START_PARAGRAPH_\n\xc3\x8en afar\xc4\x83 de muzic\xc4\x83 coral\xc4\x83 religioas\xc4\x83 \xc8\x99i laic\xc4\x83, crea\xc8\x9bia sa cuprinde lucr\xc4\x83ri ocazionale, ca de pild\xc4\x83 monumentala pies\xc4\x83 coral\xc4\x83 Cu t\xc4\x83rie \xc3\xaenainte scris\xc4\x83 \xc3\xaen 1885 cu prilejul jubileului de jum\xc4\x83tate de veac al Academiei Mih\xc4\x83ilene din Ia\xc8\x99i. _NEWLINE_\xc3\x8en 1883, cu prilejul inaugur\xc4\x83rii statuii lui \xc8\x98tefan cel Mare, Gavriil Musicescu scrie C\xc3\xa2ntecul lui \xc8\x98tefan cel Mare, reluat \xc8\x99i amplificat \xc3\xaen zilele noastre de com\xc2\xadpozitorul Gheorghe Dumitrescu, \xc3\xaen opera Ioan Vod\xc4\x83 cel Cumplit. Prin c\xc3\xa2ntecele sale, Gavriil Musicescu a fost prezent \xc3\xaen toate manifest\xc4\x83rile patriotice \xc8\x99i culturale ale \xc8\x9b\xc4\x83rii. \xc3\x8en septembrie 1877, cu prilejul marii \xc3\xaent\xc3\xa2lniri de la Universitatea din Ia\xc8\x99i, compune un \xc3\xaenaripat mar\xc8\x99 eroic intitulat Arme, arme. Sub titlul Fiii Rom\xc3\xa2niei, mar\xc8\x99ul s-a c\xc3\xa2ntat la reprezenta\xc8\x9biile de gal\xc4\x83 \xc3\xaen cinstea c\xc4\x83derii Plevnei. Solda\xc8\x9bilor rom\xc3\xa2ni le-a mai \xc3\xaenchinat c\xc3\xa2ntecele Moartea viteaz\xc4\x83 \xc8\x99i O\xc8\x99teanul rom\xc3\xa2n, pe versuri populare. _NEWLINE_O remarcabil\xc4\x83 autenticitate artistic\xc4\x83 o demonstreaz\xc4\x83 Hora de la Plevna pe versuri de Vasile Alecsandri, Stejarul \xc8\x99i cornul pe versuri populare, Ca un glob de aur pe versuri de Dimitrie Bolintineanu. _NEWLINE_Gavriil Musicescu a armonizat melodii populare \xc8\x99i a publicat recenzii \xc8\x99i studii muzicale, articole \xc3\xaen leg\xc4\x83tur\xc4\x83 cu valoarea folclorului ca baz\xc4\x83 pentru dez\xc2\xadvoltarea muzicii culte. _NEWLINE_Compozitorul \xc8\x99i dirijorul Gavriil Musicescu s-a stins din via\xc8\x9b\xc4\x83 la data de 8 decembrie 1903, \xc3\xaen municipiul Ia\xc8\x99i. A fost \xc3\xaenmorm\xc3\xa2ntat la Cimitirul Eternitatea din Ia\xc8\x99i. _NEWLINE_Elevii s\xc4\x83i, Ion Vidu \xc8\x99i Timotei Popovici, veni\xc8\x9bi din Banat s\xc4\x83 \xc3\xaenve\xc8\x9be la Ia\xc8\x99i, ca \xc8\x99i Enrico Mezzetti, Alexandru Zirra \xc8\x99.a., au continuat tradi\xc8\x9bia maestrului lor, \xc3\xaembog\xc4\x83\xc8\x9bind repertoriul coral rom\xc3\xa2nesc cu lucr\xc4\x83ri de valoare. Tradi\xc8\x9bia dirijoral\xc4\x83 a lui Gavriil Musicescu a fost continuat\xc4\x83 la Ia\xc8\x99i de Antonin Ciolan \xc8\x99i Vasile Popovici-Ie\xc8\x99eanu.'